Okresná prokuratúra Bratislava III 
Vajnorská 47, 832 77 Bratislava 3

Číslo: 3 Pv 648/15/1103	Bratislava III, 28.10.2015 
EEČ : 2-10-251-2015

U Z N E S E N I E

Trestná vec:	obv. XXXXX 
Trestný čin:	Trestný čin nedovolené ozbrojovanie a obchodovanie so zbraňami podľa § 184a odsek 1 Trestného zákona číslo 140/1961 Zbierky zákonov v znení zákona číslo 227/2005 Zbierky zákonov 

Rozhodol: 	prokurátor Okresnej prokuratúry Bratislava III 

Podľa § 215 odsek 2 písmeno c Trestného poriadku zastavujem trestné stíhanie obvineného  
XXXXX
	dátum narodenia: XXXXX
	miesto narodenia: XXXXX 
	trvalé bydlisko: XXXXX XXXXX, Rakúsko
	väzba: nie
ktorý je trestne stíhaný pre trestný čin:
- Trestný čin nedovolené ozbrojovanie a obchodovanie so zbraňami podľa § 184a odsek 1 Trestného zákona číslo 140/1961 Zbierky zákonov v znení zákona číslo 227/2005 Zbierky zákonov 

na tom skutkovom základe, že:

obvinený XXXXX od presne nezisteného času do 11.05. hodín dňa 16.02.2005 v Pezinku, Záhradná ulica číslo 3 v byte na 4. poschodí držal bez povolenia 1 kus perkusný revolver značky A.S.M. kalibru 36 /9 mm/, výrobné číslo E38859, 1 kus náboj kalibru 9 mm vzor 82, 13 kusov signálnych nábojov kalibru 26,5 mm, 18 kusov nábojov kalibru 7,65 Browning, 50 kusov nábojov kalibru 6,35 Browning, 42 kusov nábojov kalibru 22 LR, 8 kusov nábojov kalibru 22 Short a 9 kusov nábojov kalibru 7, 62x39 

o skutku odovzdanom na trestné stíhanie do cudziny bolo právoplatne rozhodnuté cudzozemským súdom alebo iným cudzozemským orgánom príslušným na konanie o trestnom čine, priestupku alebo o inom správnom delikte a toto rozhodnutie možno považovať za dostačujúce  
 
Odôvodnenie:
Vyšetrovateľ OR PZ Bratislava III, ÚJaKP, OVK Pezinok uznesením sp. zn. ORP-176/2-OVK-B3-2006 zo dňa 09.02.2006 podľa § 206 ods. 1 Tr. por. vzniesol obvinenie Johannovi Rainerovi pre trestný čin nedovoleného ozbrojovania a obchodovania so zbraňami podľa § 184a ods. 1 Tr. zák.  účinného v čase spáchania skutku na vyššie uvedenom skutkovom základe.

	Ku skutku bola vypočutá svedkyňa XXXXX, ktorá okrem iného uviedla, že obvinený jej hovoril, že pracoval na strechách ako robotník. Slovensky nehovoril dobre. Zoznámili sa asi pred 3 rokmi v hoteli v Bratislave pri príležitosti jej päťdesiatky. Bývali spolu v hoteli asi rok, pričom ubytovanie platil obvinený. Chodievali do Viedne. Nezaujímala sa o to, či presne robil. Ona chodievala do práce, takže neboli s obvineným stále v kontakte. Neskôr si obvinený prenajal byt v Pezinku. Robila mu gazdinú, obvinený si do bytu žiadne iné osoby nevodil. Nevšimla si, že by nosil domov nejaké balíky, kufre. Zbieral rôzne predmety ako staré mince, autíčka, zapaľovače, nože. Vedela o tom, že má aj strelné zbrane, ale hovoril, že sú legálne alebo že ide o historické zbrane.  Myslela si, že má na ne povolenie, alebo že na niektoré nepotrebuje. Tri plynné pištole mu priebežne kúpila v obchode. Dňa 12.02.2005 išli spolu taxíkom cez Berg do Viedne, kde chceli pozrieť nejaký televízor. Vo Viedni zastali pre nejakou bytovkou. Zazvonili pri nejakom byte, odkiaľ vybehli kukláči, zhodili ho na zem, prezreli mu tašku a našli v nej Rohypnol. Boli predvedení na políciu a následne vypočutí. Obvinený bol vzatý do väzby. Nevedela o tom, že obvinený preváža Rohypnol. Raz mu videla v byte na stolíku položený Rohypnol a obvinený býval niekedy agresívnejší. Neskôr ju kontaktovala polícia, a chceli prezrieť byt, či tam obvinený nemá nejaké zbrane. Ona s tým súhlasila. Pri prehliadke boli nájdené zbrane.

          Ďalej je v spisovom materiáli obsiahnutá zápisnica o obhliadke miesta činu zo dňa 16.02.2005, z ktorej je zrejmé, že boli zaistené dve zbrane a náboje.

          Zo zápisnice o vydaní vecí zo dňa 16.02.2005 vyplýva, že v Pezinku dňa 16.02.2005 o 11.05 hodine XXXXX po výzve dobrovoľne vydala svetlicovú zbraň výrobné číslo 27228 a 13 svetlicových nábojov, perkusnú šesťranovú zbraň, výrobného čísla 38859, pás na náboje do samopalu s 9 slepými nábojmi, náboje kalibru 6,35 Browning – 50 kusov, náboje Long, rifle – 50 kusov, náboje kalibru 7,65 – 18 kusov, náboj kaliber 9 mm – 1 kus.

         Zo znaleckého posudku Kriminalistického a expertízneho ústavu Policajného zboru v Bratislave vyplýva, že predložený perkusný revolver značky ASM kaliber 36 a signálna pištoľ značky Suhl, model LP-1, kaliber 26,5 mm sú funkčné a streľbyschopné, bez vykazovania porúch. Výtermi z hlavní oboch zbraní bolo zistené, že boli použité pri streľbe, bez možnosti určenia času streľby. Predložené zbrane nevykazujú úpravy ani poškodenia. Predložené náboje, vrátane nábojov kalibru 26,5 mm boli streľbyschopné.

         Predložený perkusný revolver sa považuje za zbraň kategórie C podľa § 6 odsek 1 písmeno e./ zákona Národnej rady Slovenskej republiky číslo 190/2003 Zbierky zákonov o strelných zbraniach a strelive, ktorá podlieha ohlasovacej povinnosti a evidenčnej povinnosti.

          Predložená signálna pištoľ sa považuje za zbraň kategórie B podľa § 5 odsek 1 písmeno b./ zákona Národnej rady Slovenskej republiky číslo 190/2003 Zbierky zákonov o strelných zbraniach a strelive, ktorá podlieha povoľovaciemu konaniu a evidenčnej povinnosti.

          Podľa § 3 odsek 1 písmeno e./ zákona Národnej rady Slovenskej republiky číslo 190/2003 Zbierky zákonov o strelných zbraniach a strelive sa predložené náboje s výnimkou náboja kalibru 9 mm vzoru 82 považujú za strelivo do zbraní kategórie A – C, ktoré nie je zakázané. Náboj kalibru 9 mm vzor 82 / s priebojnou strelou/ sa považuje za zakázané strelivo podľa § 4 odsek 3 písmeno a./. O nadobúdaní streliva do zbraní kategórií A – C pojednáva § 12 odsek 1 citovaného zákona.

         Predložené signálne náboje kalibru 26,5 mm nie sú zavedené v ozbrojených zložkách Slovenskej republiky a nie sú schválené pre civilné použitie v Slovenskej republike. Legálne nadobudnutie a držanie predložených nábojov kalibru 26,5 mm nepovolanou osobou nie je možné.

         Strely kalibru 36 ani nábojnice kalibru 26,5 mm nie sú založené v zbierke nábojníc a striel, pochádzajúcich z neobjasnenej trestnej činnosti na území SR.

         Zo správy Prezídia Policajného zboru, odboru dokladov a evidencií v Bratislave zo dňa 07.06.2005 vyplýva, že po vykonaní lustrácie v informačnom systéme zbraní, streliva a strelníc na perkusný revolver značky ASM výrobného čísla E3 8859, kalibra 9 mm a signálnej pištole značky Suhl, model LP-1, výrobného číslo 27228, kalibra 26,5 mm bolo zistené, že predmetné zbrane v informačnom systéme nie sú evidované. Zo správy Okresného riaditeľstva Policajného zboru v Bratislave III, Skupiny správnej služby v Pezinku zo dňa 16.02.2005 vyplýva, že obvinený XXXXX nie je držiteľom zbrojného preukazu a zbrane.  
            	 
           Obvinený XXXXX bol občanom Rakúskej republiky a mal trvalý pobyt v Rakúskej republike. Vzhľadom na túto skutočnosť predložila Okresná prokuratúra Bratislava III dňa 24.05.2006 príslušnému kompetentnému úradu Rakúskej republiky s odvolaním sa na článok 6 odsek 1, článok 8 odsek 1 písmena a/, b/ Európskeho dohovoru o odovzdávaní trestného konania dojednaného v Štrasburgu žiadosť o prevzatie trestného stíhania obvineného Johanna Rainera, nar. XXXXX, stíhaného pre trestný čin nedovoleného ozbrojovania a obchodovania so zbraňami podľa § 184a odsek 1 Tr. zák. účinného v čase spáchania skutku.

            Ministerstvo spravodlivosti SR, Sekcia medzinárodného a európskeho práva, odbor justičnej spolupráce v trestných veciach cestou Generálnej prokuratúry SR prípisom zo dňa 03.07.2007 tunajšej prokuratúre oznámilo, že Spolkové ministerstvo spravodlivosti Rakúskej republiky prevzalo trestné konanie proti štátnemu občanovi Rakúskej republiky Johannovi Rainerovi, nar. XXXXX.

            Následne bola na tunajšiu prokuratúru predložená z Krajskej prokuratúry v Bratislave správa sp. zn. 1KPt 13/06/1100 v zmysle ktorej, Ministerstvo spravodlivosti Rakúskej republiky pod sp. zn. BMJ-4023330/0001-IV 4/2013 oznámilo príslušnému orgánu Slovenskej republiky právoplatné ukončenie predmetného trestného konania proti štátnemu občanovi Rakúskej republiky Johannovi Rainerovi na území Rakúskej republiky. Trestné konanie proti Johannovi Rainerovi bolo na území Rakúskej republiky zastavené podľa § 192 ods. 1 číslo 1 rakúskeho trestného poriadku z dôvodu neúčelnosti s prihliadnutím na rozsudok Krajinského súdu pre trestné veci vo Viedni sp. zn. 044 Hv 105/05i.  

Podľa § 215 ods. 2 písm. c.) Tr. poriadku prokurátor môže zastaviť trestné stíhanie, ak o skutku odovzdanom na trestné stíhanie do cudziny bolo právoplatne rozhodnuté iným cudzozemským orgánom príslušným na konanie o trestnom čine a toto rozhodnutie možno považovať za dostačujúce. 

Po preštudovaní na vec sa vzťahujúceho spisového materiálu ako aj predmetného rozsudku Krajinského súdu pre trestné veci vo Viedni sp. zn. 044 Hv 105/05i som dospel k záveru, že o trestnom čine obv. Johanna Rainera bolo na území Rakúskej republiky rozhodnuté dostatočným spôsobom.  

Vzhľadom k vyššie uvedenému bolo potrebné rozhodnúť tak, ako je to uvedené vo výrokovej časti tohto uznesenia.  

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.  

	XXXXX 
	 prokurátor